Die viermalige wenner van die Marokkaanse tydren, Nasser Al Attiyah, en sy navigator, Mathieu Baumel, het hul algehele eerste plek posisie in die 2018-Tydren van Marokko, die voorlaaste ronde van die FIA se wêreldbekerreeks vir veldtydrenne, in Sneltrajek 4 behou deur tweede te eindig.
Hierdie vertoning plaas Al Attiyah/Baumel stewig in die saal met ’n buffer van 18 minute teenoor Przygonksi en 25 minute teenoor Despres. Dit was egter ’n teleurstellende dag vir De Villiers/Winocq nadat die uitlaatspruitstuk van hul Toyota Hilux halfpad deur die sneltrajek gebreek het. Hoewel dit nie ’n noodlottige probleem vir die Hilux was nie, hou die gebreekte uitlaatspruitstuk ’n groot brandgevaar in en Glyn Hall, die spanhoof, het besluit om die span as voorsorgmaatreël aan die res van die sneltrajek te onttrek.
“Giniel en Alex was vasberade om ’n goeie en skoon sneltrajek kaf te draf, maar dit het toe nie so gebeur nie,” het die Toyota Gazoo Racing SA-spanhoof by die oornagtentkamp by Erfoud gesê. “Ons kan net nie ’n brandgevaar waag nie, maar Giniel-hulle sal more verder jaag.”
Die vyfde en laaste sneltrajek van die byeenkoms neem die deelnemers van Erfoud na Fes oor ’n sneltrajek van net 128 km en ’n ooppadgedeelte van 259 km. Sneltrajek 5 sal die Tydren van Marokko, wat altesaam 2 051 km behels en 1 362 km se sneltrajekte ingesluit het, afsluit. Die SA span gaan nuwe demperverstellings vir al drie motors in die laaste sneltrajek gebruik as deel van die voorbereiding vir die 2019-Dakar-veldtydren.